ที่ชอบที่สุดคืออาหารร้านนี้เจ้าของพยายามหาวัตถุดิบที่ไม่ค่อยมีในร้านอาหารทั่วไป เท่าที่ถามมี ส้มเขาคัน หยวกกล้วยป่า ผักหวานบ้าน ใบเหลียง มะอึก ลูกเหรียง ลูกฉิ่ง  และที่ถือเป็นสุดยอดสำหรับผมคือ แมงดานา และมีอีกหลายรายการนึกชื่อไม่ออก อ้อ ที่ห้ามพลาดคือ มะอึ (เมนูนี้อร่อยมากๆ เอามาใส่น้ำพริก ทีแรกไม่กล้าทานครับ แต่พี่เขาให้ลองชิม จึงสั่งกลับบ้านอีกที่ คุณพ่อชอบมากๆ ปกติท่านทานข้าวไม่ค่อยได้ เจอเมนูนี้ทำให้ทานได้เยอะมากๆ แต่เสียดายที่ไม่ได้มีตลอด เพราะตลาดไกล้ๆ ไม่ค่อยมีขาย)  ที่สำคัญราคาไม่แพงสำหรับอาหารพิเศษแบบนี้ เคยสั่งแกงส้มกุ้ง บอกทานคนเดียวก็ทำ size S ให้ได้ ราคาแค่ 70 บาท ให้กุ้งตัวใหญ่ตั้ง 5-6 ตัว ประทับใจมากๆ อาจเป็นเพราะเจ้าของร้านอยู่เองทำเองจึงตัดสินใจได้ง่าย  นอกนั้นมีพวกแกงแปลกๆ เช่น แกงกะทิหมูกะท้อน แกงหมูมะไฟ แต่ไม่ได้มีตลอดนะครับ  สอบถามทางเจ้าของร้านบอกว่า วัตถุดิบแล้วแต่ฤดูกาล และส่วนใหญ่จะสั่งตรงมาจากทางใต้ ที่สำคัญถ้าอยากทานอะไร สามารถโทรสอบถามหรือสั่งล่วงหน้าได้  เสียดายครับที่ร้านนี้อยู่หลบมุมไปหน่อย ลูกค้าจึงไม่ค่อยเยอะ มาเขียนรีวิวให้หน่อย ไม่อยากให้ร้านดีๆ แบบนี้ต้องปิดตัวลงไป ยังไงใครผ่านไปแถวรัชดา 36 ลองแวะไปชิมดูครับ ที่จอดรถหาค่อนข้างยาก แต่ผมเน้นจอดหน้าเซเว่นฝั่งตรงข้าม อุดหนุนหน่อยนึงพอไม่น่าเกลียด  เกือบลืม พวกผัดเผ็ดก็ถือว่าเด็ด ผมไม่ทานเผ็ดมากก็บอกได้  ข้อเสียน่าจะเรื่องที่จอดรถ ไม่ติดเรื่องที่จอดรถผมไปทุกวันแน่ๆ 55 ช่วยรีวิวให้ประมาณนี้ละกันครับ 